Elementarusis elektros krūvis
Elementarusis elektros krūvis (žymimas e) – mažiausias teigiamasis ar neigiamasis tiesiogiai aptinkamas elektros krūvis. Tai viena iš pagrindinių fizikinių konstantų ir yra elektros krūvio matavimo vienetas atominių matavimo vienetų sistemoje. Elementarusis elektros krūvis lygus: e = 1 , 602   176   487 × 10 − 19 {\displaystyle e=1,602\ 176\ 487\times 10^{-19}} C. Pirmasis elementariojo krūvio vertę 1909 m. apskaičiavo JAV fizikas Robert Andrews Millikan. Nuo to laiko šis dydis laikomas nedalomu. Pagal praėjusio amžiaus 7-ame dešimtmetyje iškeltą kvarkų modelio teoriją laikoma, jog kvarkai turi trupmeninius elektros krūvius (lygius +⅔ ir –⅓ elementaraus krūvio e), tačiau pastarieji egzistuoja tik dalelėse su sveiku krūviu. Dėl to, jog kvarkai dar nebuvo aptikti kaip pavienės dalelės, bei dėl istorinių priežasčių jie nelaikomi elementariaisiais krūviais.